title: Europos Centrinio Banko sprendimas (ES) 2020/628 2020 m. gegužės 4 d. kuriuo iš dalies keičiamas Sprendimas ECB/2008/17, nustatantis bendrų Eurosistemos viešųjų pirkimų sistemą (ECB/2020/27)

text:
8.5.2020

                  LT

                  Europos Sąjungos oficialusis leidinys

                  L 146/11

         EUROPOS CENTRINIO BANKO SPRENDIMAS (ES) 2020/628
         2020 m. gegužės 4 d.
         kuriuo iš dalies keičiamas Sprendimas ECB/2008/17, nustatantis bendrų Eurosistemos viešųjų pirkimų sistemą (ECB/2020/27)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 ir 128 straipsnius,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalį kartu su 3 straipsnio 1 dalimi, 5, 16 ir 24 straipsniais,
         kadangi:

                     (1)

                     remdamasi teigiama prekių ir paslaugų bendrų viešųjų pirkimų patirtimi, Valdančioji taryba 2019 m. balandžio 26 d. nusprendė, kad Eurosistemos viešųjų pirkimų koordinavimo tarnyba (angl. Eurosystem Procurement Coordination Office, EPCO) turėtų būti laikoma nuolatine, o priimantieji centriniai bankai ir toliau bus skiriami kas penkeri metai. Nuo 2020 m. sausio 1 d. iki 2024 m. gruodžio 31 d.Banque centrale du Luxembourg yra dabartinis priimantysis centrinis bankas;

                     (2)

                     taisyklės, reguliuojančios Eurosistemos komitetų įgaliojimus, jiems pirmininkaujančių asmenų paskyrimą ir sekretoriaus pagalbos komitetams teikimą, yra įtvirtintos Sprendimo ECB/2004/2 (1) 9 straipsnio 5 dalyje ir sukonkretintos atskiruose Valdančiosios tarybos sprendimuose konkrečių Eurosistemos komitetų atžvilgiu. Ši teisinė sistema taikoma Europos centrinių bankų sistemos komitetui, kuriam priskirta atsakomybė valdyti Eurosistemos bendrus viešuosius pirkimus;

                     (3)

                     per metus po to, kai Valdančioji taryba patvirtina metinį viešųjų pirkimų planą, svarbu gebėti pasinaudoti bendrų viešųjų pirkimų galimybėmis, kurios gali atsirasti tam tikrose apibrėžtose srityse ir neperžengiant nustatytų ribų;

                     (4)

                     vadovaujantis Europos Centrinio Banko gairių (ES) 2015/280 (ECB/2014/44) (2) 7 straipsniu, nacionaliniai centriniai bankai (NCB), naudojantys vidaus spaustuves eurų banknotams gaminti, numato sukurti tinkamas bendradarbiavimo formas, įskaitant bendrą įsigijimą, siekiant pagerinti kaštų efektyvumą. 2017 m. lapkričio 21 d. Valdančioji taryba numatė galimybę tokiems NCB, naudojantiems vidaus spaustuves, dalyvauti bendruose viešuosiuose pirkimuose tiesiogiai per EPCO, siekiant sudaryti sąlygas jiems bendradarbiauti vykdant jų viešąjį uždavinį – gaminti banknotus geriausiu būdu. Vidaus spaustuvės, kurios yra atskiri juridiniai asmenys, bet glaudžiai susijusios su centriniu banku, turėtų turėti galimybę dalyvauti bendruose viešuosiuose pirkimuose tiesiogiai per EPCO, kad būtų užtikrintos tokios pat sąlygos, kaip ir vidaus spaustuvių, visiškai integruotų centriniuose bankuose, atveju;

                     (5)

                     todėl reikia atitinkamai iš dalies pakeisti Sprendimą ECB/2008/17 (3),

               PRIĖMĖ ŠĮ SPRENDIMĄ:

            1 straipsnis
            Sprendimo ECB/2008/17 daliniai pakeitimai
            Sprendimas ECB/2008/17 iš dalies keičiamas taip:

                        1)

                        1 straipsnio f punktas pakeičiamas taip:

                                    „f)

                                    EPCO iniciatyvinis komitetas – EPCO veiklai valdyti Valdančiosios tarybos sudarytas iniciatyvinis komitetas. EPCO iniciatyvinį komitetą sudaro po vieną narį iš kiekvieno centrinio banko, kuris parenkamas iš aukščiausiojo lygio darbuotojų, žinančių atitinkamos savo institucijos organizacinius ir strateginius klausimus ir turinčių patirties, ir viešųjų pirkimų ekspertai. EPCO iniciatyvinis komitetas per Vykdomąją valdybą atsiskaito Valdančiajai tarybai;“;

                        2)

                        3 straipsnis iš dalies keičiamas taip:

                                    a)

                                    1 dalis papildoma šiuo f punktu:

                                                „f)

                                                teikia paramą centriniams bankams sutarčių valdymo srityje.“;

                                    b)

                                    įterpiama ši 1a dalis:

                                       „1a.   EPCO buveinė yra centriniame banke. Valdančioji taryba kas penkerius metus paskiria priimantįjį centrinį banką.“;

                                    c)

                                    7 dalis pakeičiama taip:

                                       „7.   EPCO iniciatyvinis komitetas atlieka veiksmingą ir efektyvų EPCO veiklos vertinimą tinkamu laiku prieš pasibaigiant kiekvienam iš 1a dalyje nurodytų penkerių metų laikotarpių. Remdamasi šiuo vertinimu ir atsižvelgdama į kitų centrinių bankų interesą būti EPCO būstine, Valdančioji taryba sprendžia, ar būtina atlikti atrankos procedūrą naujam priimančiajam centriniam bankui parinkti.“;

                        3)

                        4 straipsnio 3 dalis pakeičiama taip:

                           „3.   Kiekvienais metais EPCO pateikia Valdančiajai tarybai patvirtinti atnaujintą viešųjų pirkimų planą bendro pirkimo procedūroms, įskaitant vadovaujančių centrinių bankų pavadinimus. EPCO pateiktame atnaujintame viešųjų pirkimų plane gali būti nurodytos sritys, kuriose, laikantis nustatytų ribų, gali atsirasti papildomų galimybių bendrų viešųjų pirkimų procedūroms vykdyti iki kito atnaujinimo. Valdančioji taryba, pasikonsultavusi su EPCO iniciatyviniu komitetu, nusprendžia dėl viešųjų pirkimų plano ir jo įgyvendinimo.“;

                        4)

                        5 straipsnis pakeičiamas taip:

                           „5 straipsnis
                           Kitų institucijų dalyvavimas

                              1.   Valdančioji taryba gali kviesti euro dar neįsivedusių valstybių narių nacionalinius centrinius bankus dalyvauti EPCO veikloje ir bendro pirkimo procedūrose tokiomis pat sąlygomis, kokios taikomos Eurosistemos centriniams bankams. Be to, Valdančioji taryba gali kviesti valstybių narių nacionalines valdžios institucijas, Sąjungos institucijas ir tarnybas arba tarptautines organizacijas dalyvauti EPCO veikloje ir bendro pirkimo procedūrose laikantis sąlygų, nustatytų Valdančiosios tarybos kvietime. Visi tokie kvietimai taikomi tik bendriems prekių ir paslaugų viešiesiems pirkimams, siekiant patenkinti poreikius, bendrus centriniams bankams ir pakviestoms įstaigoms, o sąlygos turi būti tokios pačios, kokios taikomos Eurosistemos centriniams bankams.

                              2.   Vidaus spaustuvės, kurios pagal Gairių (ES) 2015/280 (ECB/2014/44) 1 straipsnio 2 punkto b papunktį yra atskiri juridiniai asmenys ir atitinka visas toje nuostatoje įtvirtintas kumuliatyvias sąlygas, gali tiesiogiai dalyvauti bendro pirkimo procedūrose ir, taikant šį straipsnį, būti laikomos jų valstybės narės centrinio banko dalimi. Dalyvaujama tik tokiose bendrų viešųjų pirkimų procedūrose, kurios skirtos įsigyti prekių ir paslaugų, būtinų šioms vidaus spaustuvėms vykdant Eurosistemos uždavinius.“

            2 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2020 m. gegužės 4 d.

                  ECB Pirmininkė

               Christine LAGARDE

            (1)  2004 m. vasario 19 d. Sprendimas ECB/2004/2 dėl Europos Centrinio Banko darbo reglamento patvirtinimo (OL L 80, 2004 3 18, p. 33).

            (2)  2014 m. lapkričio 13 d. Europos Centrinio Banko gairės (ES) 2015/280 dėl Eurosistemos gamybos ir pirkimo sistemos sukūrimo (ECB/2014/44) (OL L 47, 2015 2 20, p. 29).

            (3)  2008 m. lapkričio 17 d. Sprendimas ECB/2008/17, nustatantis bendrų Eurosistemos viešųjų pirkimų sistemą (OL L 319, 2008 11 29, p. 76).


title: Tarybos sprendimas (ES) 2020/619 2020 m. balandžio 30 d. dėl pozicijos, kurios turi būti laikomasi Europos Sąjungos vardu pagal Europos Sąjungos ir Vietnamo Socialistinės Respublikos savanoriškos partnerystės susitarimo dėl miškų teisės aktų vykdymo užtikrinimo, miškų valdymo ir prekybos mediena 18 straipsnį įsteigtame jungtiniame Susitarimo įgyvendinimo komitete, dėl jungtinio Susitarimo įgyvendinimo komiteto darbo tvarkos taisyklių priėmimo

text:
8.5.2020

                  LT

                  Europos Sąjungos oficialusis leidinys

                  L 147/1

         TARYBOS SPRENDIMAS (ES) 2020/619
         2020 m. balandžio 30 d.
         dėl pozicijos, kurios turi būti laikomasi Europos Sąjungos vardu pagal Europos Sąjungos ir Vietnamo Socialistinės Respublikos savanoriškos partnerystės susitarimo dėl miškų teisės aktų vykdymo užtikrinimo, miškų valdymo ir prekybos mediena 18 straipsnį įsteigtame jungtiniame Susitarimo įgyvendinimo komitete, dėl jungtinio Susitarimo įgyvendinimo komiteto darbo tvarkos taisyklių priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdami į Europos Komisijos pasiūlymą,
         kadangi:

                     (1)

                     Tarybos sprendimu (ES) 2019/854 (1) Sąjunga sudarė Europos Sąjungos ir Vietnamo Socialistinės Respublikos savanoriškos partnerystės susitarimą dėl miškų teisės aktų vykdymo užtikrinimo, miškų valdymo ir prekybos mediena (toliau – Susitarimas), ir Susitarimas įsigaliojo 2019 m. birželio 1 d.;

                     (2)

                     18 straipsnio 1 dalimi įsteigtas jungtinis Susitarimo įgyvendinimo komitetas (toliau – JĮK) priima savo darbo tvarkos taisykles pagal Susitarimo 18 straipsnio 3 dalį;

                     (3)

                     reikia nustatyti poziciją, kurios Sąjungos vardu turi būti laikomasi JĮK, nes JĮK darbo tvarkos taisyklės bus privalomos Sąjungai;

                     (4)

                     Sąjunga turėtų remti patvirtinant darbo taisykles, kuriomis užtikrinamas sklandus ir skaidrus Sąjungos ir Vietnamo Socialistinės Respublikos bendradarbiavimas įgyvendinant Susitarimą, o vėliau ir įgyvendinant miškų teisės aktų vykdymo užtikrinimo, miškų valdymo ir prekybos mediena licencijavimo schemą,

               PRIĖMĖ ŠĮ SPRENDIMĄ:

            1 straipsnis

               1.   Pozicija, kurios Sąjungos vardu turi būti laikomasi Europos Sąjungos ir Vietnamo Socialistinės Respublikos savanoriškos partnerystės susitarimo dėl miškų teisės aktų vykdymo užtikrinimo, miškų valdymo ir prekybos mediena 18 straipsniu įsteigtame jungtiniame Susitarimo įgyvendinimo komitete, yra pritarti JĮK darbo tvarkos taisyklių (2) priėmimui.

               2.   Nedideliems neesminiams darbo tvarkos taisyklių projekto pakeitimams Sąjungos atstovai, atsižvelgę į būsimos JĮK susitikimo eigą ir pasikonsultavę su valstybėmis narėmis per koordinacinius pasitarimus vietoje, gali pritarti be papildomo Tarybos sprendimo.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. balandžio 30 d.

                  Tarybos vardu

                  Pirmininkas

               G. GRLIĆ RADMAN

            (1)  2019 m. balandžio 15 d. Tarybos sprendimas (ES) 2019/854 dėl Europos Sąjungos ir Vietnamo Socialistinės Respublikos savanoriškos partnerystės susitarimo dėl miškų teisės aktų vykdymo užtikrinimo, miškų valdymo ir prekybos mediena sudarymo (OL L 147, 2019 6 5, p. 1).

            (2)  Žr. dokumentą ST 7027/20 (http://register.consilium.europa.eu).


title: Tarybos sprendimas (ES) 2020/620 2020 m. gegužės 4 d. kuriuo skiriamas Regionų komiteto Austrijos Respublikos pasiūlytas narys ir pakaitinis narys

text:
8.5.2020

                  LT

                  Europos Sąjungos oficialusis leidinys

                  L 147/3

         TARYBOS SPRENDIMAS (ES) 2020/620
         2020 m. gegužės 4 d.
         kuriuo skiriamas Regionų komiteto Austrijos Respublikos pasiūlytas narys ir pakaitinis narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Austrijos Vyriausybės pasiūlymą,
         kadangi:

                     (1)

                     2019 m. gruodžio 10 d., 2020 m. sausio 20 d., 2020 m. vasario 3 d. ir 2020 m. kovo 26 d. Taryba priėmė sprendimus (ES) 2019/2157 (1), (ES) 2020/102 (2), (ES) 2020/144 (3) ir (ES) 2020/511 (4), kuriais skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d.;

                     (2)

                     pasibaigus Markus ACHLEITNER kadencijai tapo laisva Regionų komiteto nario vieta;

                     (3)

                     pasibaigus Viktor SIGL kadencijai tapo laisva pakaitinio nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2025 m. sausio 25 d. į Regionų komitetą skiriami:

                        a)

                        nariu:

                                    —

                                    rinkėjų mandatą turintis Regiono vykdomosios tarybos narys Thomas STELZER: State Government of Upper Austria;

                        b)

                        pakaitiniu nariu:

                                    —

                                    rinkėjų mandatą turintis Regiono vykdomosios tarybos narys Markus ACHLEITNER: State Government of Upper Austria.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. gegužės 4 d.

                  Tarybos vardu

                  Pirmininkas

               G. GRLIĆ RADMAN

            (1)  2019 m. gruodžio 10 d. Tarybos sprendimas (ES) 2019/2157, kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d. (OL L 327, 2019 12 17, p. 78).

            (2)  2020 m. sausio 20 d. Tarybos sprendimas (ES) 2020/102, kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d. (OL L 20, 2020 1 24, p. 2).

            (3)  2020 m. vasario 3 d. Tarybos sprendimas (ES) 2020/144, kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d. (OL L 32, 2020 2 4, p. 16).

            (4)  2020 m. kovo 26 d. Tarybos sprendimas (ES) 2020/511, kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d. (OL L 113, 2020 4 8, p. 18).


title: Tarybos sprendimas (BUSP) 2020/754 2020 m. birželio 8 d. kuriuo pratęsiamas Europos Sąjungos patariamosios misijos civilinio saugumo sektoriaus reformos srityje Ukrainoje (EUAM Ukraine) vadovo įgaliojimų terminas

text:
9.6.2020

                  LT

                  Europos Sąjungos oficialusis leidinys

                  LI 179/1

         TARYBOS SPRENDIMAS (BUSP) 2020/754
         2020 m. birželio 8 d.
         kuriuo pratęsiamas Europos Sąjungos patariamosios misijos civilinio saugumo sektoriaus reformos srityje Ukrainoje (EUAM Ukraine) vadovo įgaliojimų terminas
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2014 m. liepos 22 d. Taryba priėmė Sprendimą 2014/486/BUSP (1) dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine);

                     (2)

                     2019 m. gegužės 13 d. Taryba priėmė Sprendimą (BUSP) 2019/761 (2), kuriuo misijos įgaliojimų terminas pratęsiamas iki 2021 m. gegužės 31 d.;

                     (3)

                     2019 m. birželio 4 d. Politinis ir saugumo komitetas priėmė Sprendimą (BUSP) 2019/992 (3), kuriuo Antti HARTIKAINEN buvo paskirtas misijos vadovu laikotarpiui nuo 2019 m. liepos 1 d. iki 2020 m. birželio 30 d.;

                     (4)

                     2020 m. gegužės 14 d. Politinis ir saugumo komitetas susitarė, kad Antti HARTIKAINEN turėtų eiti šias pareigas iki 2021 gegužės 31 d.,

               PRIĖMĖ ŠĮ SPRENDIMĄ:

            1 straipsnis
            Misijos EUAM Ukraine vadovo Antti HARTIKAINEN įgaliojimų terminas pratęsiamas iki 2021 m. gegužės 31 d.

            2 straipsnis
            Šis sprendimas įsigalioja jo priėmimo dieną.
            Jis taikomas nuo 2020 m. liepos 1 d.

            Priimta Briuselyje 2020 m. birželio 8 d.

                  Tarybos vardu

                  Pirmininkė

               A. METELKO-ZGOMBIĆ

            (1)  2014 m. liepos 22 d. Tarybos sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 217, 2014 7 23, p. 42).

            (2)  2019 m. gegužės 13 d. Tarybos sprendimas (BUSP) 2019/761, kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 125, 2019 5 14, p. 16).

            (3)  2019 m. birželio 4 d. Politinio ir saugumo komiteto sprendimas (BUSP) 2019/992, kuriuo paskiriamas Europos Sąjungos patariamosios misijos civilinio saugumo sektoriaus reformos srityje Ukrainoje (EUAM Ukraine) vadovas (EUAM Ukraine/1/2019) (OL L 160, 2019 6 18, p. 24).


title: Tarybos sprendimas (ES) 2020/765 2020 m. gegužės 29 d. dėl Protokolo, kuriuo iš dalies keičiama Tarptautinė konvencija dėl Atlanto tunų apsaugos, sudarymo Europos Sąjungos vardu

text:
12.6.2020

                  LT

                  Europos Sąjungos oficialusis leidinys

                  L 187/1

         TARYBOS SPRENDIMAS (ES) 2020/765
         2020 m. gegužės 29 d.
         dėl Protokolo, kuriuo iš dalies keičiama Tarptautinė konvencija dėl Atlanto tunų apsaugos, sudarymo Europos Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     2019 m. lapkričio 20 d. pagal Tarybos sprendimą (ES) 2019/2025 (2) buvo pasirašytas Protokolas, kuriuo iš dalies keičiama Tarptautinė konvencija dėl Atlanto tunų apsaugos, (toliau – Protokolas);

                     (2)

                     Europos Parlamento ir Tarybos reglamente (ES) Nr. 1380/2013 (3) numatyta, kad Sąjunga turi užtikrinti, kad žvejybos ir akvakultūros veikla būtų aplinkosauginiu požiūriu tvari ilguoju laikotarpiu ir būtų valdoma tokiu būdu, kuris dera su tikslais užtikrinti naudą ekonominėje, socialinėje ir užimtumo srityse ir padėti užtikrinti maisto tiekimą. Jame taip pat numatyta, kad Sąjunga žuvininkystės valdymui turi taikyti atsargumo metodą ir siekti užtikrinti, kad gyvieji jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis. Be to, tame reglamente numatyta, kad Sąjunga turi nustatyti patikimiausiomis turimomis mokslinėmis rekomendacijomis grindžiamas išteklių valdymo ir išsaugojimo priemones, remti mokslinių žinių ir rekomendacijų plėtojimą, palaipsniui panaikinti išmetimą į jūrą ir skatinti taikyti žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kuo labiau ją mažinti, taip pat vykdyti žvejybą, kuria daromas mažas poveikis jūrų ekosistemoms ir žvejybos ištekliams. Be to, Reglamente (ES) Nr. 1380/2013 pabrėžta, kad Sąjunga tų tikslų ir principų turi laikytis savo žuvininkystės išorės santykiuose. Protokolas dera su tais tikslais;

                     (3)

                     Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrame komunikate „Tarptautinis vandenynų valdymas. Mūsų vandenynų darnaus valdymo darbotvarkė“ ir Tarybos išvadose dėl to bendro komunikato teigiama, kad pagrindinis Sąjungos veiksmų šiuose forumuose siekis – skatinti įgyvendinti priemones, kuriomis remiamas ir didinamas regioninių žvejybos valdymo organizacijų veiksmingumas ir prireikus gerinamas jų valdymas. Protokolas visiškai dera su šiais tikslais;

                     (4)

                     Protokolas turėtų būti patvirtintas Europos Sąjungos vardu,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Protokolas, kuriuo iš dalies keičiama Tarptautinė konvencija dėl Atlanto tunų apsaugos.

            2 straipsnis
            Tarybos pirmininkas paskiria asmenį (-is), įgaliotą (-us) Sąjungos vardu deponuoti Protokolo 13 straipsnyje numatytą Protokolo patvirtinimo dokumentą.

            3 straipsnis
            Šis sprendimas įsigalioja jo priėmimo dieną (4).

            Priimta Briuselyje 2020 m. gegužės 29 d.

                  Tarybos vardu

                  Pirmininkas

               G. GRLIĆ RADMAN

            (1)  Pritarimas pareikštas 2020 m. gegužės 13 d.

            (2)  2019 m. lapkričio 18 d. Tarybos sprendimas (ES) 2019/2025 dėl Protokolo, kuriuo iš dalies keičiama Tarptautinė konvencija dėl Atlanto tunų apsaugos, pasirašymo Europos Sąjungos vardu ir laikino taikymo (OL L 313, 2019 12 4, p. 1).

            (3)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

            (4)  Protokolo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: Tarybos sprendimas (ES) 2020/768 2020 m. birželio 9 d. kuriuo iš dalies keičiamas Tarybos sprendimas (ES) 2016/915, kiek tai susiję su atskaitos laikotarpiu, naudotinu išmetamo CO2 kiekio didėjimui apskaičiuoti, siekiant atsižvelgti į įgyvendinant CORSIA svarbius COVID-19 pandemijos padarinius

text:
12.6.2020

                  LT

                  Europos Sąjungos oficialusis leidinys

                  L 187/10

         TARYBOS SPRENDIMAS (ES) 2020/768
         2020 m. birželio 9 d.
         kuriuo iš dalies keičiamas Tarybos sprendimas (ES) 2016/915, kiek tai susiję su atskaitos laikotarpiu, naudotinu išmetamo CO2 kiekio didėjimui apskaičiuoti, siekiant atsižvelgti į įgyvendinant CORSIA svarbius COVID-19 pandemijos padarinius
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2016 m. Tarptautinės civilinės aviacijos organizacijos (toliau – ICAO), įsteigtos Čikagos Tarptautinės civilinės aviacijos konvencija (toliau – Konvencija), 39-oji asamblėja savo Rezoliucijoje A39-3 (toliau – Rezoliucija A39-3) nusprendė sukurti pasauline rinka grindžiamą priemonę siekiant užtikrinti, kad tarptautinės aviacijos sektoriuje išmetamas šiltnamio efektą sukeliančių dujų kiekis nuo 2020 m. nedidėtų. Sąjungos pozicija dėl to mechanizmo ir įvairių konkrečių jo elementų rengimo ir priėmimo buvo nustatyta Tarybos sprendimu (ES) 2016/915 (1);

                     (2)

                     2018 m. birželio 27 d. įvykusiame 214-os sesijos dešimtajame posėdyje ICAO taryba priėmė Konvencijos 16 priedo IV tomo (Aplinkos apsaugos tarptautiniai standartai ir rekomenduojama praktika - Tarptautinės aviacijos išmetamo anglies dioksido kiekio kompensavimo ir mažinimo sistema (CORSIA)) pirmą redakciją. Laikantis Rezoliucijos A39-3, kuri ICAO asamblėjos buvo pakeista jos 40-oje sesijoje priimta Rezoliucija A40-19 (toliau – Rezoliucija A40-19), ta pirma redakcija, inter alia, nustatomos išmetalų kiekio vertės, kurios turi būti naudojamos augimo koeficientams (sektoriaus augimo koeficientui ir lėktuvų naudotojų augimo koeficientams) apskaičiuoti. Tos vertės nustatomos apskaičiavus 2019–2020 m. tarptautinės aviacijos sektoriuje išmesto CO2 kiekio, kuriam taikoma CORSIA, vidurkį (sektoriaus lygmeniu ir atskirų lėktuvų naudotojų lygmeniu);

                     (3)

                     dėl besitęsiančios COVID-19 pandemijos 2020 m. tarptautinės aviacijos sektoriuje išmestas CO2 kiekis bus daug mažesnis. Todėl ir augimo koeficientams apskaičiuoti bus naudojamos daug mažesnės CORSIA nustatytos išmetalų kiekio vertės. Jei tos vertės nebus iš dalies pakeistos, naudojant tokias daug mažesnes CORSIA nustatytas išmetalų kiekio vertes kompensavimo reikalavimai gali būti daug didesni, priklausomai nuo to, kokiu tempu atsigaus tarptautinis oro eismas, ir nuo to, kaip kis šiame sektoriuje išmetamas CO2 kiekis;

                     (4)

                     tikėtina ir išties svarbu, kad per 2020 m. birželio 8–26 d. vyksiančią savo 220-ją sesiją ICAO taryba priims sprendimą dėl CORSIA nustatytų augimo koeficientams apskaičiuoti naudotinų išmetalų kiekio verčių, konkrečiau, atskaitos laikotarpio, kuriuo turi būti remiamasi (toliau – Bazinis laikotarpis), dalinio pakeitimo;

                     (5)

                     bet koks CORSIA tarptautinių standartų ir rekomenduojamosios praktikos aprašo dalinis pakeitimas būtų priimamas susitarimu įsteigto organo sprendimu ir turėtų teisinę galią, kaip tai suprantama SESV 218 straipsnio 9 dalyje;

                     (6)

                     nors Sąjunga ir jos valstybės narės nuolat palaikė idėją bendrą tarptautinės aviacijos sektoriuje išmetamo šiltnamio efektą sukeliančių dujų kiekio mažinimo tikslą grįsti siekiu neviršyti 2020 m. lygio, dabartinėmis aplinkybėmis panašu, kad norint nustatyti arčiausią galimą realiais duomenimis grindžiamą pakaitinį rodiklį, kuris atspindėtų Rezoliucijoje A39-3 nustatytą ICAO ilgalaikį tikslą užtikrinti, kad nuo 2020 m. augimas vyktų nedidėjant išmetamam CO2 kiekiui, kaip Bazinį laikotarpį reikėtų pasirinkti 2019 m. Atsižvelgiant į tas aplinkybes ir siekiant išlaikyti pakankamą paramą, kad būtų išsaugoti pagrindiniai CORSIA modelio elementai, bei remiantis šiuo metu turima informacija, Baziniu laikotarpiu turėtų būti pasirinkti 2019 kalendoriniai metai;

                     (7)

                     per šiuo metu vykstančius debatus iškelta alternatyvi mintis atskiroms šalims nustatyti skirtingus Bazinius laikotarpius, atsižvelgiant į šalies išsivystymo lygį, prisijungimo prie CORSIA metus ar kitus kriterijus, neturėtų būti palaikoma. Tai pažeistų Rezoliucijoje A40-19 primintą nediskriminavimo principą ir galėtų kelti pavojų tolesniam CORSIA egzistavimui jos dabartine forma;

                     (8)

                     todėl Sprendimas (ES) 2016/915 turėtų būti iš dalies pakeistas, kad Sąjunga ir jos valstybės narės galėtų sutikti, kad Baziniu laikotarpiu taptų 2019 kalendoriniai metai;

                     (9)

                     reikėtų toliau taikyti reguliarių peržiūrų principą. Šiuo atžvilgiu reikėtų priminti, kad Rezoliucijoje A40-19 numatyta CORSIA peržiūrėti kas trejus metus. Pirma peržiūra turi būti atlikta 2022 m. Atlikti tokią išmetalų kiekio verčių, naudotinų augimo koeficientams apskaičiuoti, peržiūrą bus tuo svarbiau, kuo ilgiau užtruks sektoriuje pasiekti iki krizės buvusį eismo ir su juo susijusio išmetalų kiekio lygį. Jei aviacijos sektorius atsigaus lėtai, tikėtina, kad nustačius 2019 m. išmetalų kiekiu pagrįstą atskaitinę vertę kompensavimo reikalavimų vertė CORSIA bandomuoju etapu (2021–2023 m.) bus nulinė arba labai maža. Tokios peržiūros aktualumą, atsižvelgiant į poreikį užtikrinti darną su ilgalaikiu plataus užmojo išmetamo CO2 kiekio mažinimo tikslu, derančiu su Paryžiaus susitarimo tikslais dėl temperatūros lygio, turi apsvarstyti ICAO asamblėja. Jei aktualu, į tokią peržiūrą galėtų būti įtraukta Bazinio laikotarpio apibrėžtis;

                     (10)

                     pagal Europos Parlamento ir Tarybos direktyvos 2003/87/EB (2) 28b straipsnio 2 ir 3 dalis per 12 mėnesių nuo tada, kai ICAO patvirtina atitinkamas priemones, ir prieš pradedant veikti pasauline rinka grindžiamai priemonei, Komisija Europos Parlamentui ir Tarybai turėtų pateikti ataskaitą, kurioje ji turėtų apsvarstyti, kokiu būdu tos priemonės būtų įgyvendinamos Sąjungos teisėje peržiūrint tą direktyvą, ir turėtų pateikti CORSIA įgyvendinimo pasiūlymą, atitinkamai atitinkantį tikslą užtikrinti, kad aviacijos sektorius padėtų vykdyti Sąjungos įsipareigojimą iki 2030 m. visos ekonomikos mastu sumažinti išmetamą šiltnamio efektą sukeliančių dujų kiekį,

               PRIĖMĖ ŠĮ SPRENDIMĄ:

            1 straipsnis
            Sprendimo (ES) 2016/915 priede po antros įtraukos įrašoma ši įtrauka:

                        „—

                        siekdama atsižvelgti į COVID-19 pandemijos poveikį 2020 m. išmetalų kiekiui, sutinka su tuo, kad CORSIA nustatytos augimo koeficientams apskaičiuoti naudotinos išmetalų kiekio vertės būtų iš dalies pakeistos nurodant 2019 m. lygio išmetalų kiekį;“.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. birželio 9 d.

                  Tarybos vardu

                  Pirmininkė

               A. METELKO-ZGOMBIĆ

            (1)  2016 m. gegužės 30 d. Tarybos sprendimas (ES) 2016/915 dėl pozicijos, kurios Europos Sąjungos vardu turi būti laikomasi dėl tarptautinio dokumento, kuris turi būti parengtas ICAO institucijose ir kuriuo ketinama numatyti nuo 2020 m. įgyvendinti bendrą pasaulinę rinka grindžiamą priemonę tarptautinės aviacijos išmetamiesiems teršalams (OL L 153, 2016 6 10, p. 32).

            (2)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Sąjungoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).